Lang herstelpad vir tiener ná spoegkobra haar pik | Maroela Media
'n Lang en duur herstelpad wag op 'n tiener van Limpopo nadat 'n slang haar sowat 'n week gelede in haar bed gepik het.
Anthea Wentzel (17) het op 10 Januarie omstreeks 03:00 in haar bed op Lephalale lê en slaap toe sy wakker word van iets wat haar gepik het. Sy het haar vriend gaan wakker maak en gesê sy dink daar is 'n slang in haar bed wat haar gepik het. Dit het later geblyk 'n Mosambiekse spoegkobra te wees.
"Rian het na haar kamer toe gegaan en die duvet opgelig," het Anthea se ma, Susanna Nel, ná die voorval vertel, "toe spoeg die kobra hom. Hulle het my wakker geskree en ons het dadelik hospitaal toe gejaag. Die staatshospitaal by ons het nie teengif [gehad] nie en ek het hulle Mediclinic toe gevat."
In die private hospitaal het Anthea agt ampules teengif gekry. Sy is daarna na die staatshospitaal oorgeplaas omdat sy nie aan 'n mediese fonds behoort nie. 'n Dokter by die Mediclinic was bereid om Anthea se arm teen R45 000 te opereer.
Dis toe dat die Child Medi Organisation betrokke geraak het. Amor Schoeman van dié organisasie vertel hulle het reeds genoeg geld ingesamel sodat Anthea geopereer kon word, maar ongelukkig moes 'n groot stuk van haar arm om die wond weggesny word omdat die weefsel doodgegaan het in die tyd wat hulle moes wag om die geld bymekaar te kry.
Schoeman sê Anthea se gesin huur nou 'n suigmasjien teen sowat R1 500 per dag waarmee sy drie maande lank behandel moet word. "Dit suig die vuiligheid uit die wond, waaroor 'n spons aangebring is, en pomp suurstof daarin.
"Elke tweede of derde dag moet sy na die plaaslike wondkliniek gaan sodat die spons vervang en die wond skoongemaak kan word, wat ook geld kos."
Omdat daar "'n helse gat" in haar arm is, sal sy ook veloorplantings moet kry, sê Schoeman.
Anthea se ma het Donderdag op Child Medi Organisastion se Facebook-blad geskryf: "Sjoe, ek weet nie hoe moet ek vir elkeen bedank vir jul bydraes en gebede nie. Daar's net een woord: Julle is awesome!
"Anthea … toon 'n laat allergiese aksie van die teengif op haar lyf, 'n uitslag wat soos waterpokkies lyk. Dis behandelbaar en salf is ook voorgeskryf. Ons sê dankie aan almal wat ons ondersteun."
Enigeen wat Anthea wil help kan die Child Medi Orginisation se Facebook-blad besoek vir meer inligting.
Burgemeester lê die tuig neer
Nog 'n slangbyt? Maak dood die goed!
Sterkte Anthea ek bid vir jou vir volkome genesing. Ek wonder wat het van haar vriend geword?
sterkte aananthea en susanna. LouE ek stem saam jou maak dood die goed
'n Hoender pik; 'n slang BYT.
Daai dokter wat eers geld wou hê voordat hy haar wou opereer is naam dokter nie werd nie en behoort van die rol geskrap te word. Hy het n eed afgelê waarin hy verkla dat hy mense lewens eerste stel voor geld.